Maɗufal nin ma asum Nikodimus,
ma Farisiyawa andek ta saa ti mbayai i Ju,
yes kyel i Yeso tafo' nyus,
“A makofiti,
ni shangi a ha a ma kofti shangi ima yes ta kyel i DeeƁwe.
Ɓurti ɗeng ndok u mas ɗamam i shok na fo ima ha masi mii kwa,
a maɗufal ima DeeƁwe ma akul hu yis je.”
Unai Yeso humuskyel ti findel ni,
“I laksa mwawei,
na si hum al ti maɗufal kwa,
ma wa wis ti ɗing ti wur i kaitat i DeeƁwe kwa.”
Nikodimus lulus ni,
“Si wa muhum al ti maɗufal atini ya,
takfai tima tuu kayas ya?
Ma wa muhumkyel ta ɗar i nasus ɗak si hum alsus ma pilal haa?”
Yeso humuskyel ti findel ni,
“I laksa mwawei,
na si al maɗufal ta ham hu Rin kwa,
ma wa wis ti mulang ta kaitat i DeeƁwe kwa.
Aɗeng ima maɗufal al ta lo' hu wash a maɗufal malo' hu wash,
aɗeng ima Rin al a Rin.
Kan ha shok na fo ti laki amen kwa,
‘A kpang si hum al su.’
Se fwa' haat wa kyel ima ɗingi ɗatus,
ha haal ro ti kyel ames,
ɗak ha shang a kyel ima lang ta hu kyel ima ma wa ta kwa.
Angga' ima shak maɗufal ima Rin alus mata nai.”
Nikodimus lulus,
“Mai i aɗengi ma wa mufur a tak mule ya?”
Unai Yeso humuskyel ti findel nyus,
“Ha ha mii ma kofti shangi na Isar'ila,
shak ta andi,
ha shang ɗamam mii kwa haa?
I laksa mwawei,
ni laksu aɗeng ima ni shangi,
ni findelsu si aɗeng ima ni ɗingi,
shak ta andi,
hu nggyu i mat ti findel ima ni lakui.
I findelu si ɗamam i naya hai hu fa mwawei kwa,
hu wa masi atini hu fa mwawei na i laku findel si ɗamam i fit hai ya?
Ai ɗeng tuu ɗu ta fit kwa fweng ayis Al i Maɗufal kyek je ima ɗor ta fit.
Fota ngga' ima Mosis ha' ɗamafwashi fit ta ya,
angga'i nai hwak,
a kpang si ha' Al i Maɗufal fit.
Ɓurti shak maɗufal ima fa mwawei wa kyel ames,
ma wa wis ti mupwet i myan hu myan.
“Ɓurti DeeƁwe ɓwet naya fwet a yis kin fa Al ames andek ɗwyat,
ɓurti shak maɗufal ima fa mwawei si yis hai ma wa mot kwa,
u wis mupwet i myan hu myan.
DeeƁwe ro Al ames na naya a ɓurti ɓa u lefut ɓur hai kwa,
a ɓurti ɓa naya ti wis mupwet ɓursus.
Shak maɗufal ima fa mwawei wa kyel ames si wa lefsus ɓur hai kwa,
shak maɗufal ima fa mwawei wa kyel ames kwa,
ti si lefus ɓur ya,
ɓurti si fa mwawei tasi asum i DeeƁwe hu Al ames andek ɗwyat kwa.
Ngga' ima ɓuri mata mai,
kweneng yes na naya,
ɗufal si ɓin ɓweti maɓing wei ti kweneng,
ɓurti roha ames a mafwashi.
Shak ɗufal ima si mas mafwashi ani si nggwyayus ti kwenengi,
si ɓyat yes ta kyel i kweneng kwa,
ɓurti kandok roha mafwashani amesi si matɓoor.
Maɗufal ima mas mwawei yas ta kyel i kweneng,
ɓurti ɓa si ɗingi rasman nyai ɗamam ima ma masi ma masani ati mbaitat i DeeƁwe.”